《同子充浚仲游北山夜宿觉慈院》
元代·戴良

穷年厌喧嚣，今晨惬游衍。岂伊清旷怀，直为朋知展。

指涂阳已升，入谷光未显。涉流既百折，寻山亦千转。

停策树频倚，攀林芳屡搴。路夷始出幽，山暝复凌缅。

佛庐既栖薄，僧榻聊息偃。地僻心自怡，俗远虑乃遣。

明发有佳趣，胜处将历践。

作者简介：（1317—1383）元明间浦江人，字叔能，号九灵山人，又号云林。通经、史百家暨医、卜、释、老之说。初习举子业，寻弃去，学古文于黄、柳贯、吴莱。学诗于余阙。元顺帝至正十八年，朱元璋取金华，召之讲经史。旋授学正。不久逃去。顺帝授以淮南江北等处儒学提举。后避地吴中，依张士诚。见士诚将败，挈家泛海，抵登、莱。欲行归扩廓军，道梗，侨寓昌乐。元亡，南还，变姓名，隐四明山。明太祖物色得之，召至京师，试以文，欲官之，以老疾固辞，忤旨。逾年自杀。良为诗风骨高秀，眷怀宗国，多磊落抑塞之音。有《九灵山房集》。